ทหารไทยส่ง3กองทุนพันธบัตรขาย
บลจ.ทหารไทย ออกกองทุนพันธบัตรรัฐบาลลงทุนตั้งแต่ 3 , 6 เดือน และ 1 ปี  ขาย 19-26 ก.ย.นี้ ชูผลตอบแทน 3.25-3.35% ต่อปี
16 ก.ย. 2554

บลจ.ทหารไทย ออกกองทุนพันธบัตรรัฐบาลลงทุนตั้งแต่ 3 , 6 เดือน และ 1 ปี  ขาย 19-26 ก.ย.นี้ ชูผลตอบแทน 3.25-3.35% ต่อปี
นายสมจินต์ ศรไพศาล กรรมการผู้จัดการ บริษัทหลักทรัพย์จัดการกองทุน (บลจ.) ทหารไทย เปิดเผยว่า บริษัทฯ ได้เปิดขายกองทุนตราสารหนี้อีก 3 กองทุน ประกอบด้วยกองทุนเปิดทหารไทย พันธบัตร 3 เดือน รุ่นที่ 3 กองทุนเปิดทหารไทย พันธบัตร 6 เดือน รุ่นที่ 3 และกองทุนเปิดทหารไทย พันธบัตร 1 ปี รุ่นที่ 9 โดยมีนโยบายลงทุนหลักในตั๋วเงินคลัง พันธบัตรแบงก์ชาติและบางส่วนในรูปเงินฝากของธนาคารที่มีกฎหมายเฉพาะจัดตั้งขึ้น
ทั้งนี้ กองทุนให้ผลตอบแทนการลงทุนหลังหักค่าใช้จ่ายประมาณ 3.25%, 3.30% และ 3.35% สำหรับพันธบัตรอายุ 3 เดือน 6 เดือน และ 1 ปี ตามลำดับ กำหนดเปิดขายครั้งแรกระหว่างวันที่ 19-26 ก.ย.นี้ ลงทุนขั้นต่ำ 2,000 บาท 
“บริษัทฯ เชื่อว่าการออกพันธบัตรภาครัฐอย่างต่อเนื่องจะช่วยให้ผู้ลงทุนมีทางเลือกในการลงทุนหลังจากภาครัฐได้ออกพรบ.คุ้มครองเงินฝากที่ได้เริ่มปรับลดความคุ้มครองของเงินต้นลงนับแต่วันที่ 11 ส.ค.ที่ผ่านมา และถือเป็นทางเลือกทดแทนอีกทางสำหรับผู้ชื่นชอบพันธบัตรต่างประเทศที่มีกำหนดระยะเวลาลงทุนและผลตอบแทนที่แน่นอน เช่นพันธบัตรเกาหลีใต้ ซึ่งปัจจุบันให้ผลตอบแทนที่แทบไม่ต่างจากพันธบัตรในประเทศไทยเอง"นายสมจินต์ กล่าว